Ole Sohn (SF), 2007-01-11:
Jeg var glad for, at ministeren hen mod slutningen af besvarelsen kom ind på de rapporter, som oppositionen henviste til for at få fjernet kontanthjælpsloftet, for indledningen var sådan mere om det generelle ønske om at få alle i arbejde.
Jeg har ikke hørt nogen i Folketinget på noget som helst tidspunkt anbefale, at man skulle sørge for, at ingen kom i arbejde, eller at nogle ikke kom i arbejde.
Det er en fælles holdning og har altid været det, at det er vigtigt, at vi som samfund sikrer, at alle, der har muligheden for det og ressourcerne til det, får et arbejde eller får de kvalifikationer, der gør det muligt for dem siden hen at tage et arbejde.
Herom er alle enige.
Det er selvfølgelig et godt udgangspunkt, at der er en fælles forståelse af vigtigheden af, at folk får mulighed for at få et arbejde.
Men det, der er det helt afgørende, er, at alle også får muligheden for det og dermed også bliver bibragt de kvalifikationer, som gør det muligt for dem at tage et arbejde.
Der kan man sige, at vi i de her år jo er godt hjulpet af, at vi har en meget stærk økonomi, at der er gang i hjulene.
Det vil sige, at beskæftigelsen er vokset, og det betyder, at flere og flere er kommet i arbejde også blandt kontanthjælpsmodtagerne, og det er jo godt.
Men der er en stor gruppe, der endnu ikke er kommet med, og det er jo, fordi indsatsen ikke har været god nok.
Der er bl.a. en lang række, der mangler kvalifikationer, og som skal bibringes disse, men her har regeringen skåret ned på uddannelsesmulighederne specielt for de korttids- og ikkeuddannede.
Der er nogle, der har andre problemer end ledighed, som de selvfølgelig skal hjælpes ud over, inden de er parate til at komme ind på arbejdsmarkedet.
Derfor er det her, indsatsen skal gøres.
Det, der skiller os, og det er også det, som ministeren er inde på, er menneskesynet.
Ministeren har fuldstændig ret i, at der her i Folketinget er to forskellige menneskesyn med hensyn til, hvordan man behandler medborgere på kanten af arbejdsmarkedet.
Et menneskesyn kunne gå på, at der er en fælles forståelse og enighed om, at alle skal hjælpes og ingen må opgives.
Jeg tror, det var sådan, ministeren brugte ordene.
Dem skriver jeg gladelig under på, det tror jeg hele Folketinget gør.
Alle skal hjælpes, ingen må opgives.
Det næste spørgsmål, og det er jo sådan set det, der er det helt afgørende, og det, der er baggrund for forespørgslen, er: Med hensyn til dem, der ikke er kommet med på vognen, dem, som samfundet endnu ikke har hjulpet og endnu ikke givet en mulighed, er det en hjælp for dem og deres familier og deres børn, at man siger: Så skal I sættes ned i ydelse; hvis ikke I har fået et arbejde, skal I sættes ned i ydelse?
Her er der forskel på menneskesynet.
Vi mener ikke, at man skal straffe folk, som ikke er på arbejdsmarkedet, og som ikke har haft muligheden for at komme ind.
Det er jo her, kontanthjælpsloftet er med til at skabe øget ulighed i samfundet.
Det er med til at fremme fattigdommen, sådan som vismændene har gjort opmærksom på, sådan som Rådet for Socialt Udsatte har gjort opmærksom på, og sådan som Arbejderbevægelsens Erhvervsråd her for nylig også gjorde opmærksom på.
Så det er altså lige nøjagtig her, det skiller.
Det er ikke med hensyn til, hvorvidt vi skal hjælpe alle i arbejde med uddannelse og lignende – det skal vi – men det er
med hensyn til, om de, der ikke er blevet hjulpet, skal straffes økonomisk.
Her er vi uenige, og nu viser sagkundskaben også, at regeringens argument om, at den nedsatte ydelse vil bringe flere i arbejde, ikke holder.
Så må man selvfølgelig også tage konsekvensen af sin fejlslagne politik og fjerne loftet over kontanthjælpen.
På den baggrund skal jeg på vegne af Socialdemokratiet, Det Radikale Venstre, Enhedslisten og SF fremsætte følgende: Forslag til vedtagelse
»Folketinget konstaterer, at en række undersøgelser – herunder regeringens egen kulegravning – dokumenterer, at kontanthjælpsloftet ikke virker og øger fattigdommen i Danmark.
Folketinget opfordrer regeringen til hurtigst muligt at fremsætte lovforslag, der afskaffer kontanthjælpsloftet.«